Diari Oficial de la Generalitat Valenciana


Sumari del DOGV 7542, del 08-06-2015 (2015/5002)

RESOLUCIÓ de 26 de maig de 2015, de la Conselleria d'Educació, Cultura i Esport, per la qual es convoquen els premis 2015 als llibres millor editats i a la labor dels llibrers a la Comunitat Valenciana durant l'any 2014.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7542

Data del DOGV
:   08-06-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/5002


Data del document
:   26-05-2015

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * distinció honorífica

RESOLUCIÓ de 26 de maig de 2015, de la Conselleria d'Educació, Cultura i Esport, per la qual es convoquen els premis 2015 als llibres millor editats i a la labor dels llibrers a la Comunitat Valenciana durant l'any 2014. [2015/5002]  
La Generalitat, segons establix l'article 49.1.4 de l'Estatut d'Autonomia de la Comunitat Valenciana, té competència exclusiva en matèria de cultura. Basant-se en això, resulta oportú incentivar la producció de les empreses editorials valencianes, en qualsevol de les dos llengües oficials de la Comunitat Valenciana, amb iniciatives que afavorisquen una millora del llibre valencià, tant en el seu aspecte tècnic i formal com artístic, així com incentivar les iniciatives i activitats dels llibrers valencians que contribuïsquen a la difusió del llibre i els hàbits de lectura.  
  
Per tot això, fent ús de les facultats que em conferix l'article 28 de la Llei 5/1983, de 30 de desembre, del Consell, resolc:  
  
Primer  
Es convoca un concurs públic per a la concessió dels premis 2015 als llibres millor editats i a la labor dels llibrers a la Comunitat Valenciana en l'any 2014, i s'aproven les bases per les quals es regixen esta convocatòria i els models referents a la instància de sol·licitud (annexos I i II).  
  
Segon  
Es delega en la directora general de Cultura la facultat de resoldre la concessió d'estos premis.  
  
Tercer  
Esta resolució produirà efectes l'endemà de la seua publicació en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra este acte, que posa fi a la via administrativa, es podrà interposar un recurs potestatiu de reposició o bé plantejar directament un recurs contenciós administratiu, atenent els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de publicar-se.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de publicar-se.  
  
València, 26 de maig de 2015.- La consellera de Educació, Cultura i Esport: María José Catalá Verdet.  
  
  
BASES DE LA CONVOCATÒRIA  
Bases de la convocatòria per a l'adjudicació dels premis 2015 als llibres millor editats i a la labor dels llibrers a la Comunitat Valenciana en l'any 2014  
  
Primera. Objecte  
Es convoca, en règim de concurrència competitiva, el concurs per a la concessió dels premis als llibres millor editats i a la labor dels llibrers a la Comunitat Valenciana.  
  
Segona. Requisits dels beneficiaris  
a) Podran optar a cada una de les modalitats de premis als llibres fixades en la base 3.1, amb un màxim d'una obra per modalitat, tots els editors, siguen persones físiques o jurídiques, que tinguen com a activitat l'edició de llibres en l'àmbit competencial de la Generalitat i la producció dels quals siga comercialitzada a través de llibreries. Els llibres presentats hauran d'estar editats entre l'1 de gener de 2014 i el 31 de desembre de 2014, sempre que no s'hagen presentat en la convocatòria anterior. Una mateixa obra no podrà ser presentada a dos categories diferents.  
b) Podran optar als premis a la labor dels llibrers fixats en la base 3.2 aquelles llibreries que realitzen la seua activitat en l'àmbit competencial de la Generalitat i que complisquen la finalitat del premi.  
  
Tercera. Modalitats i condicions de concessió  
1. Es concedirà un premi a cada una de les següents modalitats d'edició:  
- Premi al llibre millor il·lustrat en 2014.  
- Premi al còmic millor editat en 2014.  
- Premi al llibre millor editat en 2014.  
- Premi al llibre infantil millor editat en 2014.  
- Premi al llibre juvenil millor editat en 2014.  
2. Es concedirà un premi a llibreries en cada una de les categories següents:  
- Premi 2015 a la trajectòria d'una llibreria, que reconeixerà el seu arrelament i la qualitat en les seues activitats de difusió del llibre i de foment de la lectura.  
- Premi 2015 a la llibreria més innovadora, que reconeixerà la posada en marxa d'iniciatives innovadores en el foment del llibre i la lectura.  
  
3. Tots els premis establits en esta base tercera tindran caràcter honorífic i no tindran dotació econòmica.  
4. La Conselleria d'Educació, Cultura i Esport, a través de la Direcció General de Cultura, donarà la major difusió possible als llibres i llibreries premiades dins de les seues accions de promoció del llibre.  
  
Així mateix, tant l'editor de les obres premiades com la llibreria premiada podran fer ús publicitari d'esta circumstància, per a fer-ho indicaran en els exemplars o en els seus establiments de manera expressa la concessió del premi i la modalitat.  
  
Quarta. Característiques dels llibres i llibreries objecte del concurs i supòsits exclosos  
1. Podran presentar-se al concurs els llibres editats a Espanya durant el període comprés entre l'1 de gener i el 31 de desembre de 2014, sempre que hagen complit els requisits legals per a la seua difusió, hagen efectuat el depòsit legal dins de l'any 2014 i corresponguen a editors, siguen persones físiques o jurídiques, que tinguen com a activitat l'edició de llibres en l'àmbit competencial de la Generalitat i la producció dels quals siga comercialitzada a través de llibreries.  
Respecte a les llibreries, estes hauran de realitzar la seua activitat en l'àmbit competencial de la Generalitat.  
2. Supòsits exclosos respecte a les modalitats arreplegades en el punt 1 de la base tercera d'esta convocatòria:  
a) Les reedicions de llibres. No obstant això, podran ser tingudes en consideració si aporten alguna variació o millora respecte a l'edició anterior o anteriors que meresca tindre's en compte.  
b) Aquells llibres d'editorials privades que estiguen fets en col·laboració o coedició amb alguna institució o organisme públic o privat.  
  
c) Els llibres publicats per associacions, fundacions i altres institucions públiques o privades sense fins de lucre, encara que figuren inscrites en el Registre d'Empreses Editorials. Igualment, els llibres editats pels seus autors i aquells no vendibles.  
d) Les obres que, editades per clubs del llibre i empreses semblants, només són destinades als respectius socis o adherits, i els editats expressament per a la venda a terminis.  
Els editors tan sols podran presentar a esta convocatòria de premis un màxim d'una obra per modalitat.  
Una mateixa obra no podrà ser presentada a dos modalitats de premis diferents encara que es tracte d'edicions amb ISBN diferent o en idiomes distints. Les obres que incomplisquen este punt seran excloses de les modalitats a què hagen sigut presentades.  
3. Supòsits exclosos respecte a les modalitats de premis a la labor dels llibrers arreplegades en el punt 2 de la base tercera d'esta convocatòria:  
a) Aquelles llibreries pertanyents a organismes i empreses públiques.  
b) Aquelles llibreries el sistema de vendes i difusió de les quals siga únicament a través d'internet.  
c) Aquelles llibreries en què la comercialització del llibre i la cultura escrita no siga l'element bàsic.  
  
Quinta. Règim normatiu d'estos premis  
1. El procediment per a la concessió dels premis es tramitarà en règim de concurrència competitiva.  
2. S'hi aplicaran estes bases reguladores d'esta convocatòria; la Llei 11/2007, de 22 de juny, d'Accés Electrònic dels Ciutadans als Servicis Públics; el Decret 18/2004, de 13 de febrer, del Consell, de creació del Registre Telemàtic de la Generalitat i regulació de les notificacions telemàtiques de la Generalitat; la Llei 3/2010, de 5 de maig, de la Generalitat, de l'Administració Electrònica de la Comunitat Valenciana, i la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.  
  
3. La presentació de sol·licituds i propostes per a optar a estos premis implica la plena acceptació pels sol·licitants i proponents de les bases per les quals es regix esta convocatòria.  
  
Sexta. Formalització de la sol·licitud i documentació a presentar  
A les distintes modalitats de premis als llibres millor editats, podran presentar sol·licituds les empreses mercantils del sector editorial, ja siguen persones jurídiques o físiques legalment constituïdes. La sol·licitud haurà de formalitzar-se segons el model inclòs en l'annex I d'esta resolució, i anirà acompanyada dels originals o de fotocòpies compulsades dels documents a presentar.  
1. Els editors podran presentar a concurs un màxim d'una obra en cada una de les seues modalitats, per mitjà de sol·licitud el model oficial de la qual es publica com a annex a esta resolució i a la qual s'adjuntarà:  
a) Un exemplar de cada obra presentada.  
b) En el cas de reedicions que suposen millores o variacions respecte a la primera edició, haurà d'aportar-se també un exemplar de la primera edició.  
c) Dades de les obres presentades, segons imprés normalitzat (annex II).  
d) Documentació que acredite la representació que exercix el firmant de la sol·licitud.  
2. En el cas de les modalitats de premis a les llibreries establides en la base tercera d'esta resolució, les candidatures les presentaran per escrit els membres de la Comissió Tècnica de Valoració específicament constituïda per a la valoració dels dits premis.  
  
Sèptima. Termini de les sol·licituds  
1. El termini de presentació de les sol·licituds per a les distintes modalitats de premis als llibres millor editats serà de 20 dies naturals a comptar de l'endemà de la publicació d'esta resolució en el Diari Oficial de la Comunitat Valenciana.  
2. La sol·licitud s'haurà de presentar, degudament compulsada quan siga fotocòpia, en el Registre Auxiliar de la Biblioteca Valenciana (monestir de Sant Miquel dels Reis, av. de la Constitució, 284, 46845 València), en els registres de les direccions territorials d'Educació, Cultura i Esport de Castelló, València o Alacant, o a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas que la documentació es presente per correu, es regularà per l'article 31 del Reial Decret 1829/1999, de 3 de desembre, pel qual s'aprova el reglament que regula la prestació dels servicis postals.  
  
Les instàncies de sol·licitud es facilitaran als interessats en el Registre Auxiliar de la Biblioteca Valenciana i en els registres de les direccions territorials d'Educació, Cultura i Esport de Castelló, València o Alacant.  
Si la sol·licitud no es presentara en el Registre Auxiliar de la Biblioteca Valenciana, es podrà remetre un fax a l'òrgan gestor de la convocatòria (Direcció General de Cultura, núm. de fax: 821 095 652) en el qual s'indique el número i la data d'entrada al registre, i l'òrgan on s'ha presentat la sol·licitud.  
Els que ho desitgen així, podran fer la presentació i el registre per mitjans electrònics i sol·licitar que les comunicacions i notificacions s'efectuen per eixa via. Estos tràmits tindran plena validesa, d'acord amb les condicions i els requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics, així com en el Decret 18/2004, de 13 de febrer, del Consell, de Creació del Registre Telemàtic de la Generalitat i Regulació de les Notificacions Telemàtiques de la Generalitat. A fi de complir els requisits de seguretat establits, la designació de l'adreça o bústia de correu electrònic, als efectes de la pràctica de notificacions a l'interessat, haurà de correspondre amb la proporcionada per la Generalitat amb domini cv.gva.es.  
  
Es requerirà per a sol·licitar este tipus de premis per via telemàtica un certificat de firma electrònica d'entitat emés per l'ACCV http://www.accv.es/empresas/. En cas que l'empresa sol·licitant siga una persona física, caldrà el certificat de firma electrònica de ciutadà, emés per l'ACCV http://www.accv.es/ciudadanos/.  
La tramitació telemàtica pot fer-se a través del PROP, en la URL següent:  
http://www.gva.es/portal/page/portal/inicio/procedimientos'id\_proc=15863  
Si la sol·licitud no té els requisits i documents que s'assenyalen en esta base, es requerirà l'interessat perquè, en un termini de deu dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició, després de la resolució prèvia, d'acord amb l'article 71, apartat 1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.  
  
Octava. Procediment de concessió  
1. La Subdirecció General del Llibre, Arxius i Biblioteques serà l'òrgan competent per a l'ordenació i la instrucció del procediment de concessió.  
2. Es nomena una Comissió Tècnica de Valoració de les sol·licituds als premis als llibres millor editats en les seues distintes modalitats establides en la base tercera de la convocatòria, integrada per:  
- Presidenta: la directora general de Cultura o funcionari de la Subdirecció General del Llibre, Arxius i Biblioteques en qui esta delegue.  
  
- Vicepresident: un cap de servici de la Subdirecció General del Llibre, Arxius i Biblioteques.  
- Vocals: cinc representants de reconegut prestigi en l'àmbit cultural valencià del llibre.  
- Secretari: un cap de secció de la Subdirecció General del Llibre, Arxius i Biblioteques, amb veu però sense vot.  
3. Es nomena una Comissió Tècnica de Valoració per a les distintes modalitats de premis a la labor dels llibrers establides en la base tercera d'esta convocatòria, integrada per:  
- Presidenta: la directora general de Cultura o funcionari de la Subdirecció General del Llibre, Arxius i Biblioteques en qui delegue.  
  
- Vicepresident: un cap de servici de la Subdirecció General del Llibre, Arxius i Biblioteques.  
- Vocals: cinc representants de reconegut prestigi en l'àmbit cultural valencià del llibre.  
- Secretari: un cap de secció de la Subdirecció General del Llibre, Arxius i Biblioteques, amb veu però sense vot.  
4. Les dos comissions tècniques de valoració mencionades en el punt anterior examinaran les sol·licituds i propostes formulades tenint en compte la documentació presentada i els seus coneixements per a valorar i enjudiciar les dites propostes i, a través de l'òrgan instructor del procediment, elaborarà la proposta d'adjudicació d'estos premis, l'aprovació de la qual correspondrà a la directora general de Cultura, que dictarà una resolució per delegació de la consellera d'Educació, Cultura i Esport que serà publicada en el Diari Oficial de la Comunitat Valenciana.  
5. En el cas de la valoració de les obres presentades per les editorials a les diferents modalitats dels premis als llibres millor editats, la comissió tècnica corresponent tindrà en compte el conjunt d'elements que intervenen en l'edició, basant-se en la baremació següent:  
a) Correspondència entre el contingut i l'aspecte formal. Màxim 3 punts.  
b) Qualitat i innovació de l'edició. Màxim 4 punts.  
c) Impacte en el panorama editorial valencià. Màxim 3 punts.  
6. En el cas de la valoració de les llibreries proposades pels membres de la seua corresponent comissió tècnica de valoració, es tindrà en compte el conjunt d'elements que intervenen entorn de la difusió del llibre i la promoció de la lectura, basant-se en la baremació següent:  
  
a) Trajectòria cultural acreditada de la llibreria candidata o, si és el cas, caràcter innovador de les seues activitats de foment de la lectura. Màxim 3 punts.  
b) Rellevància i interés que el projecte puga tindre per al foment de la lectura. Màxim 4 punts.  
c) Abast del projecte per a fomentar la comunicació i cohesió cultural en l'àmbit geogràfic en què desenrotlla la seua activitat. Màxim 3 punts.  
7. Per a la proposta d'adjudicació, en cas d'empat de les millors proposicions, les diferents comissions tècniques de valoració tindran en compte la preferència exigida en l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
8. En allò no previst en esta convocatòria, les dos comissions tècniques de valoració ajustaran la seua actuació a allò que s'ha previst per als òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció feta per la Llei 4/1999, de 13 de gener.  
9. Si en el termini de sis mesos, comptats des que produïsca efectes esta disposició, no s'ha dictat i notificat la resolució corresponent, s'entendrà que la petició ha sigut desestimada, sense perjuí de l'obligació de resoldre de l'Administració d'acord amb l'article 42 de la Llei 30/1992, de 26 de novembre.  
  
Novena. Difusió  
Després de la publicació de la resolució de concessió dels premis als llibres millor editats i a la labor dels llibrers a la Comunitat Valenciana convocats en esta convocatòria, les obres no premiades quedaran a disposició dels editors, els quals podran retirar-les abans del 31 de desembre de l'any 2015. En cas de no fer-ho, seran destinades a biblioteques públiques.